Valke slaan toe op kabeldiefstalsindikaatMiljoene rande se kabels wag om afgelaai te word. (Foto: Saps) Minstens 14 verdagtes is in hegtenis geneem en koperkabels en aluminium ter waarde van meer as R2 miljoen is op beslag gelê, nadat lede van Eskom se ondersoekeenheid en die Valke op ŉ perseel in Vosman in Mpumalanga toegeslaan het. Onder die verdagtes is sekerheidswagte wat aangestel is om Eskom se infrastruktuur te bewaak. Volgens ŉ woordvoerder van die Valke het lede van Afri Guard‑sekerheidsdienste verskeie verdagtes Dinsdag betrap terwyl hulle besig was om die aluminium en koper uit Eskom se kragkabels naby Vosman in Emalahleni (Witbank) te steel. Eskom was besig om die kraglyne in dié gebied te diens en het dus die kragtoevoer na die kabels afgeskakel. “Na verdere ondersoek is ŉ skrootmetaalhandelaar in Witbank besoek waar ŉ groot aantal koper‑ en aluminiumkabels op verskeie vragmotors gelaai was, gereed om by die handelaar afgelaai te word. Die vragmotorbestuurder is in hegtenis geneem en het die polisie na ŉ huis in Vosman verwys, waar hy vroeër die kabels opgelaai het,” het kapt. Dineo Lucy Sekgotodi, woordvoerder van die Valke, gesê. “Nog kabels is by dié eiendom gevind, gereed om opgelaai te word. Die ondersoekspan het ook uitgevind dat die einste sekerheidswagte wat die elektrisiteitsinfrastruktuur in Vosman moes bewaak, óók by die diefstal van kabels betrokke was.” Die verdagtes is in hegtenis geneem en sou Woensdag in die landdroshof in Emalahleni verskyn. “Kabeldiefstal het deurlopend ŉ uitwerking op sakeondernemings se bedrywighede en word beskou as een van die hoogste vorme van ekonomiese sabotasie,” het adv. Karen Pillay, Eskom se hoof van sekerheid, Woensdag in ŉ verklaring gesê. “Staatsbeheerde entiteite soos Eskom en Transnet verloor jaarliks in totaal omtrent R7 miljard weens kabeldiefstal. Dit verhoed hierdie ondernemings om ŉ waardevolle diens aan die gemeenskap te lewer en die negatiewe uitwerking van kragonderbrekings en beurtkrag word vererger.”